
Európsky parlament,
–	so zreteľom na Dohodu o strategickom partnerstve medzi Európskou úniou a jej členskými štátmi na jednej strane a Kanadou na strane druhej[footnoteRef:1], podpísanú 30. októbra 2016, ktorá sa predbežne vykonáva od 1. apríla 2017, [1:  	Ú. v. EÚ L 329, 3.12.2016, s. 45, ELI: http://data.europa.eu/eli/agree_internation/2016/2118/oj.] 

–	so zreteľom na Komplexnú hospodársku a obchodnú dohodu (CETA) medzi Kanadou na jednej strane a Európskou úniou a jej členskými štátmi na strane druhej[footnoteRef:2], ktorá dočasne nadobudla účinnosť 21. septembra 2017, [2:  	Ú. v. EÚ L 11, 14.1.2017, s. 23, ELI: http://data.europa.eu/eli/agree_internation/2017/37/oj.] 

–	so zreteľom na strategické partnerstvo medzi EÚ a Kanadou v oblasti kritických surovín, ktoré sa začalo 21. júna 2021,
–	so zreteľom na digitálne partnerstvo medzi EÚ a Kanadou a zelenú alianciu medzi EÚ a Kanadou založenú 23. novembra 2023,
–	so zreteľom na spoločné vyhlásenie vedúcich predstaviteľov Európskej únie a Kanady s názvom Trvalé partnerstvo, ambiciózny program, prijaté na samite EÚ – Kanada, ktorý sa konal 23. júna 2025 v Bruseli,
–	so zreteľom na partnerstvo v oblasti bezpečnosti a obrany medzi Európskou úniou a Kanadou podpísané na samite EÚ – Kanada, ktorý sa konal 23. júna 2025,
–	so zreteľom na vyhlásenie zo samitu NATO v Haagu z 25. júna 2025,
–	so zreteľom na závery Európskej rady z 26. júna 2025,
–	so zreteľom na alianciu G7 pre produkciu kritických nerastných surovín pod vedením Kanady, ktorá bola ohlásená 17. júna 2025 a začala fungovať 31. októbra 2025,
–	so zreteľom na spoločné vyhlásenie z 12. novembra 2025 po štvrtej schôdzi Spoločného výboru ministrov EÚ – Kanada,
–	so zreteľom na Deklaráciu OSN o právach pôvodného obyvateľstva, ktorá bola prijatá 13. septembra 2007,
–	so zreteľom na Globálny rámec pre biodiverzitu z Kchun-mingu a Montrealu v rámci Dohovoru o biologickej diverzite,
–	so zreteľom na svoje odporúčanie Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku z 26. novembra 2025 k diplomatickej stratégii EÚ a geopolitickej spolupráci v Arktíde,
–	so zreteľom na článok 121 rokovacieho poriadku,
–	so zreteľom na stanovisko Výboru pre medzinárodný obchod,
–	so zreteľom na správu Výboru pre zahraničné veci (A10-0035/2026),
A.	keďže v geopolitickom kontexte zvýšenej rivality veľkých mocností, politickej nestálosti, roztrieštených globálnych dodávateľských reťazcov, rastúceho protekcionizmu, využívania obchodu ako zbrane, zraniteľnosti hospodárskej bezpečnosti a zrýchľujúcej sa zmeny klímy musí EÚ prehĺbiť spoluprácu s podobne zmýšľajúcimi partnermi, ako je Kanada; keďže EÚ a Kanada majú spoločný a zvýšený záujem o prehĺbenie spolupráce, posilnenie svojich hospodárskych väzieb a dodržiavanie medzinárodného poriadku založeného na pravidlách, pričom majú spoločné postoje prakticky ku všetkým regiónom sveta; keďže EÚ je stále spoľahlivým a lojálnym spojencom Kanady;
B.	keďže EÚ a Kanada sú strategickí partneri, ktorí spoločne veria, že demokracia, právny štát, ľudské práva a mnohostranná spolupráca, najmä v oblastiach bezpečnosti a obchodu, sú prospešné pre kanadskú i európsku spoločnosť a medzinárodné spoločenstvo, a preto by ich mali brániť globálne aliancie podobne zmýšľajúcich partnerov;
C.	keďže partnerstvo medzi EÚ a Kanadou sa stalo ústredným prvkom obrany a presadzovania multilateralizmu a demokracie na celom svete v čase, keď sú tieto dlhodobé zásady a výdobytky neustále a čoraz viac ohrozované; keďže Kanada a všetky členské štáty EÚ sú zmluvnými stranami Zmluvy o nešírení jadrových zbraní;
D.	keďže medzi EÚ a Kanadou existuje dlhodobá spolupráca v rámci Svetovej obchodnej organizácie (WTO), ako aj záväzok spolupracovať na stabilizácii a posilnení medzinárodného obchodného systému založeného na pravidlách, ktorého existencia je aktuálne ohrozená, modernizácii WTO a oživení jej systému urovnávania sporov, a to aj prostredníctvom viacstrannej dočasnej dohody o rozhodcovskom konaní o odvolaní;
E.	keďže účinná spolupráca medzi EÚ a Kanadou založená na spoločnom líderstve a zodpovednosti má zásadný význam pri riešení globálnych výziev, akými sú vojna Ruska proti Ukrajine, hybridná vojna Ruska proti demokratickým spoločnostiam, geopolitické súperenie v Arktíde, čoraz asertívnejšie kroky a hospodársky nátlak Číny mimo medzinárodne stanovených rámcov, zvýšená volatilita zahraničnej politiky USA, zmena klímy a situácia na Blízkom východe;
F.	keďže na zachovanie a posilnenie prosperity EÚ a Kanady je nevyhnutná ich vzájomná spolupráca v existujúcich rámcoch; keďže príklady tejto základnej spolupráce zahŕňajú obchodnú a hospodársku spoluprácu a spoločné ambície riešiť výzvy, ako je zelená a digitálna transformácia, umelá inteligencia a iné vznikajúce technológie, bezpečnosť vrátane vojenskej spolupráce, boj proti terorizmu, boj proti organizovanej trestnej činnosti, infraštruktúra, energetika, zdravie a potravinová bezpečnosť;
G.	keďže 1. decembra 2025 Kanada a EÚ úspešne ukončili rokovania o dohode o účasti Kanady na programe Bezpečnostná akcia pre Európu (SAFE), čím nadviazali na svoje partnerstvo v oblasti bezpečnosti a obrany podpísané na samite EÚ – Kanada v júni 2025;
H.	keďže vplyv dohody CETA sa hodnotí ako pozitívny, pričom výrazne vzrástol obchod s tovarom a službami medzi EÚ a Kanadou približne o 63 %, resp. 75,6 miliardy EUR, a bolo zrušených 99 % colných položiek, a má pozitívny priamy vplyv na malé a stredné podniky (MSP) v EÚ aj Kanade, pričom na dvojstrannom obchode sa podieľa čoraz väčší počet MSP; keďže počiatočné obavy zo zaplavenia európskeho trhu kanadským hovädzím mäsom sa nenaplnili, pričom v roku 2023 sa využili len približne 2 % ročnej kvóty na hovädzie mäso podľa dohody CETA;
I.	keďže pri presadzovaní dohody CETA pretrvávajú výzvy v niektorých oblastiach, ako je regulačná spolupráca, kapitola o obchode a udržateľnom rozvoji a transparentný prístup k úplným údajom o verejnom obstarávaní[footnoteRef:3]; [3:  	Európska komisia: Generálne riaditeľstvo pre obchod a ekonomickú bezpečnosť a kol., Study in support of a ex-post evaluation of the Comprehensive Economic and Trade Agreement (CETA) between the EU and its Member States and Canada – Final report – Annexes, Úrad pre vydávanie publikácií Európskej únie, 2025, https://data.europa.eu/doi/10.2781/9705637,] 

J.	keďže kapitoly o obchode, elektronickom obchode a udržateľnom rozvoji a ustanovenie o ochrane investorov v dohode CETA sú zastarané a neodrážajú súčasnú politiku Komisie; keďže kanadská vláda predložila návrhy na posilnenie vykonateľnosti ustanovení dohody CETA o obchode a udržateľnom rozvoji;
K.	keďže dohodou CETA sa stanovuje rámec na zjednodušenie vzájomného uznávania kvalifikácií v regulovaných povolaniach, ako sú architekti, účtovníci a inžinieri;
L.	keďže pôvodné obyvateľstvo v Kanade má nenahraditeľné tradičné vedomosti, plní funkciu primárneho správcu ekosystémov a je neúmerne postihnuté zmenou klímy, sociálno-ekonomickou marginalizáciou a zhoršovaním životného prostredia; keďže Kanada aj EÚ schválili Deklaráciu OSN o právach pôvodného obyvateľstva vrátane záväzku konzultovať a spolupracovať v dobrej viere s pôvodným obyvateľstvom s cieľom získať jeho slobodný, predchádzajúci a informovaný súhlas pred schválením akéhokoľvek projektu, ktorý má vplyv na jeho pôdu, územia alebo zdroje;
M.	keďže svojim záväzkom poskytovať dlhodobú podporu Ukrajine a silným líderstvom počas predsedníctva skupiny G7 Kanada preukázala, že je strategický partner EÚ a spoľahlivý spojenec NATO;
N.	keďže sa musí plne využiť potenciál existujúcich nástrojov spolupráce medzi EÚ a Kanadou a výrazne posilniť partnerstvo medzi EÚ a Kanadou, aby EÚ a Kanada mohli pevne čeliť vojne Ruska proti Ukrajine, revizionizmu geopolitických aktérov, eskalácii hybridných vojen proti demokratickým spoločnostiam, zmene klímy a výzvam pre svetový obchodný poriadok;
1.	odporúča Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku, aby:
Partnerstvo medzi EÚ a Kanadou: inštitucionálny rámec
a)	tento moment narušenia medzinárodného poriadku a spoločných výziev využili na zužitkovanie plného potenciálu strategického partnerstva medzi EÚ a Kanadou a pozdvihnutie tohto vzťahu na novú úroveň pri presadzovaní spoločných záujmov a hodnôt v rýchlo sa meniacom globálnom prostredí;
b)	maximalizovali svoje úsilie o rýchle vykonanie záverov samitu EÚ – Kanada z 23. júna 2025 prijatím konkrétnych krokov na dosiahnutie hmatateľného pokroku v oblastiach uvedených v spoločnom vyhlásení a v partnerstve v oblasti bezpečnosti a obrany, a to aj na základe účasti Kanady ako jedinej neeurópskej krajiny na programe SAFE, s cieľom nadviazať čo najužšiu obrannú spoluprácu vo svete rastúcej rivality veľkých mocností;
c)	zintenzívnili viacúrovňové dialógy vrátane samitov a spoločných iniciatív, napríklad obchodné a investičné misie, ako aj formáty dlhodobej spolupráce na pracovnej úrovni, a to pridelením špecializovaných projektových úradníkov pre rôzne pracovné okruhy s cieľom prehĺbiť spoluprácu a nájsť cesty k strategickej spolupráci medzi Kanadou a EÚ pri spoločnom riešení globálnych výziev, ako je umelá inteligencia, energetika, zmena klímy a kybernetická bezpečnosť, najmä v čase, keď je medzinárodný poriadok založený na pravidlách pod čoraz väčším tlakom; zabezpečili, aby sa do týchto dialógov vo vhodných prípadoch zapojila občianska spoločnosť a odborné zainteresované strany; 
d)	podporili významnejšiu úlohu parlamentného dialógu v strategickom partnerstve a zabezpečili pravidelné dvojstranné parlamentné výmeny a spoluprácu v kľúčových otázkach;
e)	konštatovali, že Kanada má v Rade Európy štatút pozorovateľa; vyzvali na zintenzívnenie spolupráce na parlamentnej úrovni a žiadali, aby Rada Európy pravidelne pozývala Kanadu ako pozorovateľa na medziparlamentné schôdze;
Spolupráca v oblasti zahraničnej a bezpečnostnej politiky
f)	zintenzívnili spoluprácu s Kanadou v oblasti reakcii na bezpečnostné hrozby pre naše spoločnosti, napríklad vojnu Ruska proti Ukrajine, hybridné útoky, terorizmus a zasahovanie do demokratických spoločností na oboch stranách Atlantiku, asertivitu a hospodársky nátlak Číny, odklon USA od medzinárodného poriadku založeného na pravidlách, dôsledky zmeny klímy, umelú inteligenciu, kybernetickú bezpečnosť a situáciu na Blízkom východe, keďže všetky tieto faktory ohrozujú sociálnu súdržnosť našich spoločností;
g)	zdôraznili potrebu spoločného úsilia a vzájomného záväzku podporovať mier, bezpečnosť, stabilitu a odolnosť prostredníctvom celostného prístupu k obrane v iných regiónoch spoločného záujmu vrátane bezprostredného susedstva EÚ, najmä kandidátskych krajín a Zakaukazska;
h)	vypracovali plán na zabezpečenie plného a včasného vykonania záväzkov prijatých v rámci partnerstva v oblasti bezpečnosti a obrany, ktorý poskytne ucelený a komplexný politický rámec pre dialóg a spoluprácu v širokom spektre oblastí mieru, bezpečnosti a obrany vrátane vybraných bezpečnostných a obranných iniciatív EÚ, ktoré dopĺňajú spoluprácu zmluvných strán v NATO, napríklad nástroja SAFE a plánu ReArm Europe/Pripravenosť 2030;
i)	čo najviac integrovali Kanadu do obrannej technologickej a priemyselnej základne EÚ s cieľom zvýšiť komplementárnosť a nákladovú efektívnosť pre obe strany vrátane integrácie vojenských a priemyselných dodávateľských reťazcov a harmonizácie obranných stratégií a výskumu v oblastiach, ako je stavba ľadoborcov a prevádzka prístavov; zasadzovali sa za spoluprácu medzi EÚ a Kanadou v oblasti regulácie zavádzania 5G, aby bola v súlade s prísnymi bezpečnostnými normami; nabádali členské štáty, aby kanadským podnikom umožnili zúčastňovať sa na ich postupoch verejného obstarávania;
j)	uznali pretrvávajúci záväzok Kanady a jej vojenský prínos k európskej bezpečnosti, najmä jej vedúce postavenie v rámci operácie Reassurance, ktorú organizuje NATO v Lotyšsku, členstvo v globálnej koalícii proti Dá’iš, iniciatívy NATO na budovanie kapacít na Blízkom východe a koalíciu pre drony, a podporovali ďalšiu spoluprácu v kľúčových oblastiach s cieľom rozvinúť výrobu súvisiacu s dronmi v súčinnosti s priemyselnými a technologickými iniciatívami EÚ; vyzvali na zriadenie spoločných európskych stredísk odbornej prípravy na rozvoj spôsobilostí v oblasti dronov a obrany proti dronom v spolupráci s Kanadou; navrhli dvojstrannú dohodu s Kanadou o bezpečnej spoločnej výrobe a technologickom transfere spôsobilostí na boj proti bezpilotným leteckým systémom (C-UAS) prostredníctvom spoločného vývoja a financovania; 
k)	nadviazali na cenný prínos Kanady k vojenskej mobilite a projektom NetLogHubs v rámci stálej štruktúrovanej spolupráce EÚ (PESCO) a na dlhodobý prínos Kanady k civilným a vojenským misiám spoločnej bezpečnostnej a obrannej politiky (SBOP); podporovali ďalšiu spoluprácu a rozšírenie účasti Kanady na ďalších projektoch PESCO a obranných iniciatívach EÚ;
l)	preskúmali a posilnili spoluprácu s Kanadou v boji proti hrozbám kybernetickej a hybridnej vojny a proti destabilizačným činnostiam, napríklad šíreniu dezinformácií nepriateľskými štátmi alebo zasahovaniu do volieb, a to aj v kandidátskych krajinách EÚ, ktoré výrazne ohrozujú sociálnu súdržnosť v našich spoločnostiach;
m)	ďalej pokročili v koordinácii a spolupráci v kľúčových oblastiach, ako je krízové riadenie, udržiavanie mieru, vojenská mobilita, kybernetická bezpečnosť, boj proti terorizmu, vesmírna bezpečnosť, energetická bezpečnosť, umelá inteligencia a vznikajúce technológie vrátane kvantovej výpočtovej techniky, s cieľom spoločne rozvíjať kľúčové spôsobilosti;
n)	ďalej rozvíjali neochvejnú podporu, ktorú EÚ a Kanada poskytujú zvrchovanosti, nezávislosti a územnej celistvosti Ukrajiny, a ich spoločný záväzok, najmä prostredníctvom formátov skupiny G7 a koalície ochotných, k poskytovaniu dlhodobej politickej, vojenskej, finančnej a humanitárnej pomoci, okrem iného spoločným úsilím zameraným na vytvorenie silnej medzinárodnej aliancie podporujúcej využitie zmrazených ruských štátnych aktív v súlade s medzinárodným právom prostredníctvom reparačného úveru, ako aj spoluprácou na platforme na koordináciu darcov a na vytvorení povojnových bezpečnostných záruk pre Ukrajinu;
o)	koordinovali s Kanadou a ďalšími partnermi sankcie voči Rusku a úsilie o jeho diplomatickú izoláciu a spoločne preskúmali ďalšie možnosti zvýšenia tlaku na Rusko;
p)	spolupracovali s Kanadou na zabezpečení plnej zodpovednosti za vojnové zločiny a iné závažné trestné činy spáchané v súvislosti s útočnou vojnou Ruska proti Ukrajine, a to aj podporou zriadenia Osobitného tribunálu pre zločin agresie voči Ukrajine;
q)	ďalej stavali na koordinovanej podpore, ktorú EÚ a Kanada poskytujú zvrchovanosti, územnej celistvosti a odolnosti Moldavskej republiky vzhľadom na cielené hybridné činnosti Ruskej federácie a na dôsledky útočnej vojny Ruska proti Ukrajine;
r)	nabádali kanadské orgány, aby sa Kanada spolu s EÚ naďalej a čoraz väčšmi zúčastňovala na humanitárnych a prodemokratických iniciatívach, najmä v prípade Bieloruska, a to aj väčšou podporou nástrojov, ktoré umožňujú cielenú, flexibilnú a účinnú pomoc na celom svete;
s)	spolupracovali s Kanadou na spoločnom posilnení našich spoločných vzťahov so Spojenými štátmi, ktoré sú kľúčové pre bezpečnosť a hospodárstvo Kanady aj EÚ;
t)	posilnili koordináciu medzi EÚ a Kanadou s cieľom riešiť mnohostranné výzvy, ktoré predstavuje rast a asertivita Číny, a to aj na západnom Balkáne;
u)	užšie spolupracovali s Kanadou pri udržiavaní stability v indicko-tichomorskom regióne v nadväznosti na dlhodobú prítomnosť Kanady v tomto regióne a zosúladili svoje príslušné indicko-tichomorské stratégie na podporu slobodného, otvoreného a inkluzívneho indicko-tichomorského regiónu založeného na pravidlách, a to aj spoluprácou s regionálnymi partnermi (ako sú Združenie národov juhovýchodnej Ázie, Japonsko a ďalší) v oblasti námornej bezpečnosti, prepojenosti a dodržiavania medzinárodného práva vo Východočínskom a Juhočínskom mori a Taiwanskom prielive;
v)	spolupracovali s Kanadou s cieľom dosiahnuť spravodlivý a trvalý mier na Blízkom východe v súlade s medzinárodným právom na základe dohodnutého riešenia založeného na existencii dvoch štátov; zintenzívnili spoluprácu s cieľom zabezpečiť poskytovanie humanitárnej pomoci civilistom v Pásme Gazy a podporovali všetko diplomatické a operatívne úsilie zamerané na posilnenie komplexnej regionálnej stability, pričom zabezpečia, aby Hamas v budúcnosti nezohrával v Pásme Gazy žiadnu úlohu; bojovali proti štátom ako Irán, ktoré konajú v zlej viere a ohrozujú bezpečnosť a mier v regióne; spojili úsilie na podporu mierovej politickej transformácie a ochranu všetkých menšín v Sýrii; spolupracovali s Kanadou s cieľom pomôcť Jordánsku a Libanonu ako štátom výrazne zasiahnutým nestabilitou v regióne;
w)	zaviedli dvojročný dialóg o zahraničnej politike s cieľom umožniť strategickú spoluprácu v otázkach najvyššej priority;
x)	zdôraznili spoločný záväzok EÚ a Kanady napredovať v realizácii programu OSN zameraného na ženy, mier a bezpečnosť prostredníctvom posilnenej dvojstrannej a mnohostrannej spolupráce; nabádali obe strany, aby vypracovali konkrétne spoločné iniciatívy, vyvinuli úsilie o budovanie kapacít a prijali diplomatické kroky zamerané na začlenenie rodového hľadiska do mierových a bezpečnostných politík;
y)	naďalej podporovali zelenú alianciu medzi EÚ a Kanadou ako spoločný záväzok k ambicióznym opatreniam v oblasti životného prostredia a klímy na globálnej scéne vrátane podpory úplného vykonávania cieľov a zámerov Globálneho rámca pre biodiverzitu z Kchun-mingu a Montrealu a Parížskej dohody;
Posilnenie multilateralizmu
z)	ďalej posilňovali spoluprácu s Kanadou pri obrane multilateralizmu v záujme spoločného riešenia nových a nebezpečných geopolitických situácií, ktoré ovplyvňujú naše spoločné hodnoty, záujmy a bezpečnosť, ako aj sociálnu súdržnosť našich spoločností;
aa)	posilnili spoluprácu medzi EÚ a Kanadou na multilaterálnych fórach aj mimo nich koordináciou pozícií, zosúladením iniciatív a spoluprácou na ochrane spoločných hodnôt;
ab)	úzko a dôsledne spolupracovali s cieľom chrániť životne dôležitú úlohu a fungovanie medzinárodných inštitúcií, ako sú OSN, Medzinárodný trestný súd, WTO a NATO, a medzinárodné fóra ako G7 a G20; vyzvali v tomto smere Kanadu a ďalšie podobne zmýšľajúce krajiny, aby vo svojich dvojstranných vzťahoch s inými krajinami než Spojené štáty naďalej dodržiavali normy WTO;
ac)	koordinovali úsilie o uskutočnenie dlho potrebnej strategickej reformy medzinárodných organizácií, ako sú OSN a WTO;
ad)	zintenzívnili spoluprácu v rámci multilaterálnych požičiavajúcich inštitúcií a posilnili synergie a budovanie kapacít na kapitálovom trhu, a to aj v oblasti financovania obrany;
Spolupráca v otázke Arktídy
ae)	zdôraznili strategický význam arktického regiónu pre EÚ aj Kanadu vzhľadom na jeho rastúci geopolitický, environmentálny a hospodársky význam; vyzvali na hlbšiu spoluprácu medzi EÚ a Kanadou v otázke Arktídy vrátane udržateľného hospodárskeho rozvoja, slobody plavby a námornej bezpečnosti, vojenskej spolupráce, vedeckého výskumu a monitorovania a ochrany životného prostredia;
af)	vyjadrili znepokojenie nad militarizáciou Arktídy vrátane rozširovania vojenskej infraštruktúry Ruskom a rastúcej strategickej prítomnosti Číny a spolupracovali s Kanadou a Spojenými štátmi na zachovaní Arktídy ako regiónu mieru a stability s využitím všetkých vhodných technických a právnych nástrojov, najmä Dohovoru OSN o morskom práve;
ag)	posilnili multilaterálnu správu Arktídy s Kanadou vrátane spolupráce prostredníctvom Arktickej rady a NATO a s pozorovateľskými štátmi s cieľom dodržiavať medzinárodné právo a zabezpečiť námornú slobodu a predchádzanie konfliktom; podporovali iniciatívy pod vedením EÚ a Kanady zamerané na dialóg, reakciu na krízu a spoločné cvičenia;
ah)	podporovali vytvorenie osobitného rámca spolupráce medzi EÚ a Kanadou v Arktíde so štruktúrovanými dialógmi medzi inštitúciami EÚ a Kanady s cieľom podporiť spoločné situačné povedomie a ochranu infraštruktúry, riešiť výzvy v oblasti klímy a životného prostredia a chrániť záujmy, práva a dedičstvo arktických komunít a pôvodného obyvateľstva; 
ai)	podporovali priaznivé politiky, ktoré zabezpečia, aby pôvodné obyvateľstvo v Arktíde mohlo uplatňovať svoj slobodný, predchádzajúci a informovaný súhlas s projektmi, ktoré majú vplyv na ich pôdu, územia alebo zdroje; zaviedli štruktúrovaný dialóg s Kanadou o ochrane ekosystémov a biodiverzity, vykonávaní medzinárodných environmentálnych noriem, odolnej infraštruktúre, ochrane námornej dopravy a začlenení poznatkov pôvodného obyvateľstva do rozhodovania; podporovali užšiu spoluprácu vo vedeckej a kultúrnej oblasti s cieľom posilniť postavenie pôvodného obyvateľstva;
aj)	posilnili spoluprácu medzi EÚ a Kanadou, pokiaľ ide o bezpečnosť Arktídy, a to aj spoločným monitorovaním strategických námorných koridorov, vytvorením spoločných systémov včasného varovania a posudzovania hrozieb, riešením hybridných a konvenčných hrozieb, ako sú kybernetické útoky, rušenie signálu GPS a operácie tieňovej flotily, a ochranou kritickej arktickej infraštruktúry vrátane podmorských káblov, potrubí a komunikačných systémov; 
ak)	odporučili, aby členské štáty zvážili vytvorenie nových projektov PESCO s Kanadou, napríklad projektov reakcií v oblasti pátrania, záchrany alebo životného prostredia, ktorých cieľom by bolo posilniť spôsobilosti spoločnej SBOP v Arktíde; podporovali simulačné cvičenia EÚ a Kanady zamerané na rozsiahle vykonávanie mechanizmu civilnej ochrany v Arktíde;
al)	aktualizovali stratégiu námornej bezpečnosti EÚ a politiku EÚ v oblasti kozmického priestoru s cieľom riešiť spoločne so strategickými partnermi, ako je Kanada, nové príležitosti a výzvy v arktickom regióne; v spolupráci s Kanadou posúdili rozšírenie existujúcich satelitných programov s cieľom pokryť osobitné potreby arktického regiónu vrátane lepšieho využívania programu Copernicus na monitorovanie Arktídy;
am)	podporovali úzku spoluprácu s Kanadou v oblasti rozvoja infraštruktúry optických vlákien s cieľom vytvoriť nové digitálne koridory, ktoré takisto zlepšia pripojiteľnosť arktických komunít a podporia lepšiu zdravotnú starostlivosť a sociálne služby, príležitosti na online vzdelávanie a prístup ku globálnemu hospodárstvu;
an)	podporovali úsilie o posilnenie odolnosti voči potenciálnemu tlaku vyplývajúcemu z činností čoraz väčšmi prítomnej Čínskej ľudovej republiky a iných aktérov, ktorých prioritou nie je udržateľná ťažba nerastov založená na pravidlách; požadovali, aby sa prehĺbila spolupráca s Kanadou a aby pracovná skupina East StratCom monitorovala kampane na ovplyvňovanie rozhodnutí o ťažbe nerastov v Arktíde;
ao)	prehĺbili spoluprácu s Kanadou pri riešení vplyvu zmeny klímy na Arktídu, posilnili adaptačné stratégie, podporili monitorovacie činnosti a zvýšili investície do výskumu, dopravy, digitálnej a energetickej infraštruktúry, vesmírnych technológií, udržateľnej lodnej dopravy, udržateľnej ťažby a spracovania surovín, energie z obnoviteľných zdrojov a iných nízkouhlíkových činností, cestovného ruchu a celkovej odolnosti;
ap)	podporovali spoločné arktické výskumné iniciatívy s Kanadou a zabezpečili, aby vedecká spolupráca zohľadňovala aj bezpečnostné riziká dvojakého použitia; podporovali spoločné využívanie otvorených údajov, monitorovanie klimatického, environmentálneho a strategického vývoja a začlenenie výskumu do plánovania politík a bezpečnosti;
aq)	úzko spolupracovali s Kanadou, a to aj prostredníctvom kanálov, ako je koalícia ochotných, s cieľom vystupovať jednotne pri ochrane autonómie Grónska a rozhodovacej právomoci grónskeho ľudu v kontexte zvýšeného geopolitického záujmu o Arktídu, príkladom ktorého sú vyjadrenia Trumpovej vlády o anexii, hospodársky a vojenský nátlak na Grónsko a vyhlásenie Číny, že je „štátom v blízkosti Arktídy“; spolupracovali s Kanadou na zabezpečení uplatňovania prísnych environmentálnych, sociálnych a správnych noriem pri realizácii projektov v oblasti infraštruktúry a ťažby v Arktíde;
ar)	posilnili spoluprácu medzi EÚ, Kanadou, Dánskom a Grónskom na základe historickej dohody dosiahnutej v záujme mierového riešenia dlhodobých hraničných sporov; uvítali podpísanie nového memoranda o porozumení medzi Grónskom a teritóriom Nunavut v Kanade týkajúceho sa rybolovu;
Obchod s tovarom a službami, digitálny obchod, investície a hospodárska bezpečnosť 
as)	v rámci členských štátov a EÚ propagovali výhody dohody CETA, ktoré okrem iného zahŕňajú lepší prístup na trh, jednoduchšie obchodovanie a obmedzenie prekážok pre MSP, najmä zvýšením zdrojov vyčlenených na kampane na zvyšovanie informovanosti podnikov EÚ o obchodných príležitostiach; nadviazali na pozitívne výsledky dohody CETA s cieľom dosiahnuť jej úplné vykonávanie a využili všetky príležitosti na posilnenie obchodných a investičných vzťahov s Kanadou;
at)	ďalej transparentne prehlbovali regulačnú spoluprácu a zosúladenie právnych predpisov prostredníctvom protokolu CETA o vzájomnom uznávaní výsledkov posudzovania zhody a posilnením práce v rámci fóra pre spoluprácu v oblasti regulácie ustanoveného v dohode CETA;
au)	bezodkladne začali rokovania o ambicióznej samostatnej dohode o digitálnom obchode, ktorá by dopĺňala dohodu CETA a ktorá by nemala brániť vykonávaniu digitálneho acquis EÚ ani obmedzovať budúci politický priestor žiadnej zo strán na reguláciu digitálnej sféry a ktorá musí plne rešpektovať horizontálne ustanovenia o cezhraničných tokoch údajov a ochrane osobných údajov v obchodných a investičných dohodách EÚ, zabezpečiť vysokú úroveň ochrany spotrebiteľov online a predvídateľné pravidlá pre prevádzkovateľov podnikov a posilniť dvojstrannú spoluprácu v digitálnom hospodárstve zosúladením noriem a infraštruktúry, posilnením konkurencieschopnosti, zabezpečením spolupráce v oblasti kybernetickej bezpečnosti, umelej inteligencie a kvantového výskumu a vytváraním nových príležitostí v oblasti elektronického obchodu a digitálnych služieb, najmä pre MSP;
av)	úzko spolupracovali s Kanadou s cieľom zabezpečiť prísnejšie presadzovanie, jasnejšie meranie vplyvu a lepšie zosúladenie právnych predpisov v súvislosti s vykonávaním kapitoly o obchode a udržateľnom rozvoji dohody CETA, a to aj prostredníctvom boja proti nútenej práci a detskej práci a zvážením návrhov kanadskej vlády na posilnenie vykonateľnosti ustanovení o obchode a udržateľnom rozvoji;
aw)	úzko spolupracovali s Kanadou s cieľom zlepšiť prístup občianskej spoločnosti k informáciám a priame zapojenie do výborov v rámci dohody CETA, a to pred každým zasadnutím príslušného špecializovaného výboru aj po ňom;
ax)	úzko spolupracovali s Kanadou s cieľom zaviesť v rámci dohody CETA systém zberu údajov rozčlenených podľa pohlavia o odvetviach, v ktorých pôsobia podniky vo vlastníctve žien, a o obchodných činnostiach žien;
ay)	pokračovali v spolupráci s Kanadou s cieľom určiť vhodný nástroj a konkrétne spoločné činnosti na uľahčenie prístupu pôvodného obyvateľstva k dohode CETA a zabezpečiť, aby z nej malo prospech, aby sa s ním zmysluplne konzultovalo a aby sa zapájalo, a to aj zabezpečením slobodného, predchádzajúceho a informovaného súhlasu pri vykonávaní dohody CETA a strategického partnerstva v oblasti surovín;
az)	uznali, že dohoda CETA významne prispela k diverzifikácii a odolnosti dodávateľských reťazcov EÚ a Kanady a k zvýšeniu dovozu kritických surovín s pôvodom v Kanade do EÚ; uvítali alianciu pre výrobu kritických nerastných surovín, iniciatívu skupiny G7 pod vedením Kanady zameranú na diverzifikáciu a zabezpečenie celosvetovej výroby a dodávok kritických nerastných surovín; zdôraznili, že strategické partnerstvo EÚ a Kanady v oblasti surovín podporuje koordináciu a spoločné opatrenia v reakcii na vývozné obmedzenia, ktoré na kritické nerastné suroviny a ďalšie strategicky dôležité zdroje uvalili tretie krajiny, a posilňuje bezpečnosť dodávateľského reťazca a hospodársku odolnosť; zabezpečili ďalší rozvoj spoločných projektov v rámci strategického partnerstva EÚ a Kanady v oblasti surovín, a to aj prostredníctvom posilnenej technickej a vedeckej spolupráce a väčších investícií do infraštruktúry, a ďalej posilňovali dialóg o priemyselnej politike s Kanadou; 
ba)	podporovali spoluprácu s Kanadou ako kľúčovým partnerom v oblasti energetickej bezpečnosti a vyzvali na rozšírenie dialógu na vysokej úrovni o energetike medzi EÚ a Kanadou s cieľom vypracovať spoločné opatrenia v oblasti vodíka, iných udržateľných nízkouhlíkových technológií, ochrany kritickej energetickej infraštruktúry a udržateľného obchodu s energiou; pokračovali v existujúcej spolupráci v oblasti jadrových technológií vrátane palív a služieb palivového cyklu prostredníctvom rokovaní o modernizovanej a komplexnej dohode o jadrovej spolupráci medzi Kanadou a Euratomom;
bb)	preskúmali potenciál spolupráce medzi EÚ, Kanadou a inými podobne zmýšľajúcimi geopolitickými subjektmi a regiónmi, ako je Latinská Amerika a indicko-tichomorský región, alebo v rámci Komplexnej a progresívnej dohody o transpacifickom partnerstve s cieľom podporiť obchod, znížiť strategické závislosti, najmä od Číny, zvýšiť odolnosť, riešiť výzvy globálneho obchodu, a to aj posilnením trhu s oceľou s cieľom bojovať proti celosvetovej nadmernej kapacite a umožniť obchod medzi partnermi založený na pravidlách; v tejto súvislosti uvítali začatie rokovaní o komplexnej dohode o hospodárskom partnerstve medzi Kanadou a Indiou, ako aj uzavretie dohody o voľnom obchode medzi EÚ a Indiou;
bc)	naliehali na 10 členských štátov, ktoré dohodu CETA ešte neratifikovali, aby tak urýchlene urobili; opätovne zdôraznili význam úplného uplatňovania dohody CETA, lebo ide o dôležitý politický signál pred desiatym výročím začiatku jej predbežného vykonávania v roku 2027, najmä v súčasnom geopolitickom kontexte, a predpoklad využitia plného hospodárskeho potenciálu tejto dohody; nadviazali dvojstranný dialóg s týmito členskými štátmi s cieľom identifikovať ich obavy;
Celosvetový vývoj
bd)	zaistili úzku koordináciu s Kanadou s cieľom pomôcť odstrániť kritické nedostatky, posilniť multilaterálne rozvojové rámce, pôsobiť ako silnejšia protiváha voči autoritárskym režimom a čeliť ich rastúcemu globálnemu vplyvu, presadzovať udržateľný rozvoj, plnenie Agendy 2030 pre udržateľný rozvoj a cieľov udržateľného rozvoja a inkluzívne medzinárodné partnerstvá a naďalej podporovať občiansku spoločnosť a demokratickú odolnosť, a to aj v susedstve EÚ, najmä v kandidátskych krajinách;
be)	spoločne riešili vznikajúce výzvy ohrozujúce globálny rozvoj vrátane zrušenia Agentúry Spojených štátov pre medzinárodný rozvoj (USAID) a prerušenia poskytovania zahraničnej pomoci USA;
Vzdelávanie, výskum a medziľudské väzby
bf)	urýchlene nadviazali na záväzok prehĺbiť spoluprácu v oblastiach, ako sú medziľudské väzby, kultúra, mládež, podpora inkluzívnych politík a rámec digitálneho partnerstva medzi EÚ a Kanadou;
bg)	zvýšili spoločenskú odolnosť využitím pridruženia Kanady k programu Horizont Európa, posilnením spolupráce vo vzdelávaní, výskume, kultúre a vede v strategických oblastiach, uľahčením a podporou transatlantickej mobility študentov, mladých podnikateľov, výskumníkov a investorov a mladých ľudí všeobecne za prácou, štúdiom a dobrovoľníctvom, preskúmaním ďalších príležitostí v oblasti medziľudských kontaktov a študijných výmen vyplývajúcich z programu Erasmus+ a zvyšovaním povedomia o modrej karte EÚ ako nástroji mobility pracovnej sily;
bh)	úzko spolupracovali s Kanadou na rozšírení vzájomného uznávania regulovaných povolaní na ďalšie odvetvia, ako je inžinierstvo a účtovníctvo, v nadväznosti na prijatie dohody o vzájomnom uznávaní odborných kvalifikácií architektov podľa dohody CETA[footnoteRef:4]; [4:  	Rozhodnutie č. 1/2024 Spoločného výboru pre vzájomné uznávanie odborných kvalifikácií z 10. októbra 2024, ktorým sa stanovuje dohoda o vzájomnom uznávaní odborných kvalifikácií architektov (Ú. v. EÚ L, 2024/2873, 14.11.2024, ELI: http://data.europa.eu/eli/dec/2024/2873/oj).] 

Podpora demokratickej odolnosti a rovnosti
bi)	spolupracovali s Kanadou na zvyšovaní demokratickej odolnosti na celom svete podporou celostného bezpečnostného prístupu a slobodných médií, integrity volebného procesu, sociálnej súdržnosti a občianskej spoločnosti v zraniteľných demokraciách;
bj)	posilnili spoluprácu v oblasti regulácie sociálnych médií a veľkých technologických spoločností a zároveň posilnili právne predpisy EÚ – akt o digitálnych službách[footnoteRef:5] a akt o digitálnych trhoch[footnoteRef:6]; [5:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj). ]  [6:  	Nariadenie Európskeho parlamentu a Rady (EÚ) 2022/1925 zo 14. septembra 2022 o súťažeschopných a spravodlivých trhoch digitálneho sektora a o zmene smerníc (EÚ) 2019/1937 a (EÚ) 2020/1828 (akt o digitálnych trhoch) (Ú. v. EÚ L 265, 12.10.2022, s. 1, ELI: http://data.europa.eu/eli/reg/2022/1925/oj). ] 

bk)	úzko spolupracovali s Kanadou na rozvoji zodpovedného riadenia umelej inteligencie v súlade s Rámcovým dohovorom o umelej inteligencii a ľudských právach, demokracii a právnom štáte, ktorého signatármi sú EÚ aj Kanada;
bl)	podporovali spoluprácu a výmenu osvedčených postupov s cieľom spoločne presadzovať rovnosť a začlenenie marginalizovaných skupín v EÚ, Kanade a na celom svete, a to na základe iniciatív, ako je Únia rovnosti EÚ a kanadská stratégia v oblasti spravodlivosti pre pôvodné obyvateľstvo;
Záverečné poznámky
bm)	pokračovali v budovaní skutočného rovnocenného partnerstva s Kanadou založeného na dôvere, spoločných zásadách a hodnotách zakotvených v medzinárodnom práve a demokracii;
bn)	podporovali zapájanie sa do iniciatív v oblasti spolupráce nielen s ústrednou vládou Kanady, ale aj s orgánmi provincií a miestnych samospráv a s ďalšími príslušnými orgánmi;
°
°	°
2.	poveruje svoju predsedníčku, aby postúpila toto odporúčanie Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku.

